WHA ราคาพุ่ง 5% โบรกคาดครึ่งปีหลังโตสูง-รับรู้กำไรพิเศษจากตั้ง REIT
WHA ณ เวลา 10.28 น. อยู่ที่ 3.38 บาท เพิ่มขึ้น 0.16 บาท หรือ 4.97% สูงสุดอยู่ที่ 3.40 บาท และต่ำสุดที่ 3.32 บาท มูลค่าซื้อขาย 45.61 ล้านบาท ขณะที่ดัชนีตลาดหุ้นไทยโดยรวมเพิ่มขึ้น 1.48% มูลค่าการซื้อขาย 8.84 พันล้านบาท
27 ส.ค. 2558

ผู้สื่อข่าวรายงานว่า ราคาหุ้นบริษัท ดับบลิวเอชเอ คอร์ปอเรชั่น จำกัด (มหาชน) หรือ WHA ณ เวลา 10.28 น. อยู่ที่ 3.38 บาท เพิ่มขึ้น 0.16 บาท หรือ 4.97% สูงสุดอยู่ที่ 3.40 บาท และต่ำสุดที่ 3.32 บาท มูลค่าซื้อขาย 45.61 ล้านบาท ขณะที่ดัชนีตลาดหุ้นไทยโดยรวมอยู่ที่ 1,339.60 จุด บวกไป 19.52 จุด เพิ่มขึ้น 1.48% มูลค่าการซื้อขาย 8.84 พันล้านบาท
 

บล.เมย์แบงก์ กิมเอ็ง (ประเทศไทย) ระบุในบทวิเคราะห์ แนะนำ “ทยอยสะสม” WHA ราคาเหมาะสม 5.00 บาท ราคาหุ้นวานนี้ปรับตัวลง 8% คาดว่าเกิดจากปัจจัยลบทางเทคนิคหลังหลุดแนวรับบริเวณ 3.50 บาท พร้อมประเมินว่าเป็นโอกาสในการทยอยสะสม
ทั้งนี้ คงมุมมองเชิงบวกต่อ WHA ที่คาดว่าผลประกอบการช่วงครึ่งปีหลังของปี 58 จะเติบโตสูงจากครึ่งปีแรกปีนี้ เนื่องจากจะมีการบันทึกกำไรพิเศษจากการจัดตั้งกองทุน REIT อาคารสำนักงาน 2 แห่ง คือ อาคาร SJ Infinite Business Center และ อาคาร Bangna Business Complex
โดยคาดกำไรสุทธิปี 58 เติบโต 298.2% จากช่วงเดียวกันปีก่อนเป็น 5.33 พันล้านบาท และมี Upside Risk ต่อประมาณการกำไรปี 59 จากธุรกิจ Data Center จากภาครัฐ ซึ่งอยู่ระหว่างการออกร่าง TOR ซึ่งยังไม่รวมไว้ในประมาณการปี 59
นอกจากนี้จะขึ้น XW สัดส่วน 10 หุ้นต่อ 1 Warrant ในวันที่ 7 ก.ย. โดยเป็นการออก Warrant ระยะสั้นอายุ 3 เดือน เพื่อใช้เป็นเงินทุนในการทำคำเสนอซื้อหุ้นบริษัท เหมราชพัฒนาที่ดิน จำกัด (มหาชน) หรือ HEMRAJ ในส่วนที่เหลือ จากปัจจุบันที่ถือหุ้นใน HEMRAJ แล้ว 93%